সোহরাব হোসেন : আমাকে কন্টাক্ট সই করতে বললেন জি এন ঘোষ। আমি তো খুশিতে ভাসতে ভাসতে এলাম রাইটার্স বিল্ডিংয়ে। আব্বাসউদ্দীনকে কন্টাক্ট দেখালাম। দেখে তিনি চমকে উঠে বললেন, এ কেমন কন্টাক্ট-এ সই করেছ! আমি বললাম আমি যে গান গাইতে পারছি, এতেই আমি খুশি। আব্বাসউদ্দীন কবি জসীমউদ্দীনের দিকে চেয়ে বললেন, এই জসীম চলো তো মেগাফোন  কোম্পানি থেকে ঘুরে আসি। তারপরই কী ভেবে যেন বললেন, এখন না অফিস যখন ছুটি হবে তখন। অফিস ছুটি হওয়ার পর তিনি কবি ও আমাকে নিয়ে গাড়িতে করে মেগাফোন কোম্পানির দিক চললেন। পথে কুদরত-ই-খুদার সঙ্গে দেখা। সেই প্রথম তাঁকে দেখলাম। আমরা মেগাফোন অফিসে গেলে জি এন ঘোষ আব্বাসউদ্দীন, জসীমউদ্দীনের কথা শুনে বললেন-সইটা কি বড় জিনিস? ঠিকাছে আপনারা যা বলবেন, তাই সে পাবে।